PTTGC ชี้ผลงานปี 61 เติบโตต่อเนื่อง พร้อมลุ้นเงินปันผลสูงเกือบ 5%
PTTGC ชี้ผลงานปี 61 เติบโตต่อเนื่อง พร้อมลุ้นเงินปันผลสูงเกือบ 5%
22 พ.ค. 2561

บล.ไอร่า ระบุในบทวิเคราะห์วันนี้(22พ.ค.)ว่า บริษัท พีทีที โกลบอล เคมิคอล จำกัด (มหาชน) หรือ PTTGC ผลการดำเนินงานไตรมาส 1/61ยังคงโดดเด่น มีกำไรสุทธิ 12,388 ล้านบาท จาก EBITDA margin ของธุรกิจปิโตรเคมีสายโอเลฟินส์ที่อยู่ในระดับสูง ตามราคาน้ำมันดิบที่เพิ่มขึ้น ในขณะที่ค่าการกลั่นอ่อนตัวลงเล็กน้อยในช่วง 1Q/61
คาดผลการดำเนินงานปี’61 ของ PTTGC เติบโตต่อเนื่อง จากราคา HDPE ที่มีแนวโน้มเพิ่มขึ้นตามราคาน้ำมันดิบ และปริมาณความต้องการใช้ที่สูงขึ้นจากจีน ขณะที่ผลการดำเนินงานของ PTTGC ในช่วง ไตรมาส1/61มีสัดส่วน EBITDA จากธุรกิจปิโตรเคมีสายโอเลฟินส์ 65%   พร้อมคาดราคา HDPE ในปี’61 จะยังคงยืนเหนือ 1,300 เหรียญสหรัฐฯต่อตัน โดยราคา HDPE ล่าสุดมีราคาสูงสุดในรอบ 2 ปี 6 เดือน
นอกจากนี้ PTTGC ยังได้รับผลดีจากการขยายกำลังการผลิต เช่น(1) โครงการ LLDPE ขนาดกำลังผลิต 400,000 ตันต่อปี เริ่มผลิตในช่วง ไตรมาส 1/61และ (2) โครงการ Methyl Ester plant 2 ขนาดกำลังผลิต 200,000 ตันต่อปี คาดจะเริ่มผลิตได้ในช่วง ไตรมาส 4/61ราคาเป้าหมายที่ 120.00 บาท
 